section_heading: Vojna karijera
paragraph_text: Georg Frotscher je rođen 30. travnja 1868. u Chemnitzu. Sin je Johannesa Frotschera, inače satnika u saskoj vojsci koji je poginuo u Prusko-francuskom ratu u Bitci kod St. Privata, i Louise Mathilde Frotscher rođ. Madelung. Srednju školu pohađa u Dresdenu, nakon čega u travnju 1887. stupa u sasku vojsku služeći u 8. kraljevskoj saskoj pješačkoj pukovniji "Prinz Johann Georg". Od listopada 1887. pohađa Ratnu školu u Glogau, te se nakon završetka iste vraća na službu u 8. kraljevsku sasku pješačku pukovniju. Od 1893. nalazi se na službi u Kraljevskoj pruskoj željezničkoj brigadi u Berlinu, te od listopada te iste godine na službi u 2. željezničkoj brigadi u Hanauu. U siječnju 1895. promaknut je u čin poručnika, da bi u rujnu te iste godine bio premješten na službu u 5. kraljevsku sasku pješačku pukovniju "Kronprinz". Od listopada pohađa i Prusku vojnu akademiju, te se nakon završetka iste vraća na službu u 5. kraljevsku sasku pješačku pukovniju. Od travnja 1899. nalazi se na službi u odjelu željeznica u Glavnom stožeru u Berlinu, nakon čega je u travnju 1900. bio premješten na službu u Glavni stožer saske vojske. U istome služi šest mjeseci, do listopada 1900., od kada se nalazi na službi u stožeru XII. korpusa u Dresdenu kojim je zapovijedao Max von Hausen.